CELEX: 
Language: hr
Date: 2018-02-15 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) 2015/68 u pogledu zahtjeva koji se odnose na protublokirajuće kočne sustave, visokotlačne uređaje za pohranjivanje energije i hidrauličke spojeve s jednim vodom

OBRAZLOŽENJE
            
            
               1.KONTEKST DELEGIRANOG AKTA
            
            
               Pojam „vozila za poljoprivredu i šumarstvo” obuhvaća širok raspon različitih tipova vozila s najmanje dvije osovine, npr. uske traktore, vrlo široke traktore, traktore gusjeničare, poljoprivredne prikolice i priključnu vučenu opremu kao što su valjci, plugovi, sijačice itd.
            
            
               Zahtjevi za homologaciju koji se primjenjuju na vozila za poljoprivredu i šumarstvo utvrđeni su u Direktivi 2003/37/EZ
                  1
                i njezinim provedbenim direktivama koje su stavljene izvan snage s učinkom od 1. siječnja 2016. te ih je zamijenila Uredba (EU) br. 167/2013
                  2
                i njezina četiri delegirana akta i jedan provedbeni akt.
            
            
               Europska komisija želi izmjenom Uredbe (EU) 2015/68 taj novi zakonodavni paket uskladiti s tehničkim napretkom prilagodbom određenih zahtjeva za najnaprednija rješenja, to jest: a) prilagodbom zahtjeva za protublokirajuće kočne sustave, na temelju ocjene Komisije o njihovoj raspoloživosti i primjenjivosti na vozila za poljoprivredu i šumarstvo čija je najveća konstrukcijska brzina od 40 km/h do 60 km/h, b) unaprjeđivanjem zahtjeva povezanih s visokotlačnim uređajima za pohranjivanje energije i c) produljenjem primjene prijelaznih zahtjeva za hidrauličke spojeve s jednim vodom između traktora i prikolice, na temelju povratnih informacija o zahtjevima za kočne sustave koje su dionici i države članice uputili u prvom razdoblju provedbe.
            
            
               2.SAVJETOVANJA PRIJE DONOŠENJA AKTA
            
            
               U pripremi ovog akta Komisija je provela odgovarajuća savjetovanja na stručnoj razini s dionicima iz relevantnih industrija, socijalnim partnerima i stručnjacima iz država članica.
            
            
               Ovaj je akt od 18. prosinca 2017. do 15. siječnja 2018. bio predmet javnog savjetovanja na portalu Bolja regulativa i zaprimljen je jedan pozitivan komentar.
            
            
               3.PRAVNI ELEMENTI DELEGIRANOG AKTA
            
            
               (a)Pravna osnova
            
            
               Pravna je osnova ovog delegiranog akta Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo.
            
            
               (b)Odabir instrumenata
            
            
               Uredba je primjeren instrument za izmjenu Uredbe (EU) br. 2015/68.
            
            
               DELEGIRANA UREDBA KOMISIJE (EU) …/...
            
            
               оd 15.2.2018.
            
            
               o izmjeni Delegirane uredbe (EU) 2015/68 u pogledu zahtjeva koji se odnose na protublokirajuće kočne sustave, visokotlačne uređaje za pohranjivanje energije i hidrauličke spojeve s jednim vodom
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
         
         
            
               uzimajući u obzir Uredbu (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo
                  3
               , a posebno njezin članak 17. stavak 5.,
            
            
               budući da:
            
            
               (1)U uvodnoj izjavi 6. Delegirane uredbe Komisije (EU) 2015/68 predviđeno je da Komisija procijeni zahtjev da se od 1. siječnja 2020. protublokirajući kočni sustavi (ABS) ugrađuju u traktore s najvećom konstrukcijskom brzinom od 40 km/h do 60 km/h. Komisija je nakon procjene tog zahtjeva zaključila da se uklanjanjem zahtjeva za ugradnju ABS-a iz Delegirane uredbe za ta vozila sprečavaju nerazmjerni financijski troškovi za industriju i korisnike, a koji bi inače doveli do odgode djelotvorne uporabe najnovije tehnologije kočnih sustava na tržištu. Stoga bi zahtjev za ugradnju ABS-a u ta vozila trebalo izbrisati.
            
            
               (2)Uvjeti uporabe visokotlačnih uređaja za pohranjivanje energije trebali bi predvidjeti najnapredniji raspoloživi raspon tlaka i omogućiti provedbu odgovarajućeg ispitivanja. Stoga je potrebno obaviti odgovarajuću prilagodbu graničnih vrijednosti tlaka.
            
            
               (3)Kako bi se omogućio neometan prijelaz na zabranu hidrauličkih spojeva s jednim vodom za države članice i industriju, pri primjeni zahtjeva za kočne sustave iz Delegirane uredbe (EU) 2015/68 na nove traktore priključene na prikolice koje su već u uporabi, trebalo bi do 31. prosinca 2024. produljiti prijelazne zahtjeve za hidrauličke spojeve s jednim vodom u sklopu kočnih uređaja i spojnica za kočnice, imajući u vidu učestalost zamjene voznog parka vučenih vozila za poljoprivredu i šumarstvo.
            
            
               (4)Delegiranu uredbu (EU) 2015/68 trebalo bi stoga na odgovarajući način izmijeniti.
            
            
               (5)Ova bi Uredba trebala hitno stupiti na snagu budući da sadržava niz važnih izmjena Delegirane uredbe (EU) 2015/68 nužnih za njezinu neometanu primjenu,
            
            
               DONIJELA JE OVU UREDBU:
            
            
               Članak 1.
                  Izmjene Delegirane uredbe (EU) 2015/68
            
            
               Delegirana uredba (EU) 2015/68 mijenja se kako slijedi:
            
            
               1. članak 16. zamjenjuje se sljedećim:
            
            
               „Članak 16.
            
            
               Zahtjevi koji se primjenjuju na hidrauličke priključke s jednim vodom te traktore na koje su takvi priključci ugrađeni
            
            
               1. Zahtjevi u pogledu radnog učinka koji se primjenjuju na hidrauličke spojeve s jednim vodom u sklopu kočnih uređaja prikolica i spojnica za kočnice na prikolicama te traktora na koje su takvi hidraulički spojevi s jednim vodom ugrađeni utvrđeni su u Prilogu XIII. Ti se zahtjevi primjenjuju do 31. prosinca 2024.
            
            
               2. Proizvođači ne smiju ugrađivati hidrauličke spojeve s jednim vodom u nove traktore nakon 31. prosinca 2024.”.
            
            
               2. članak 17. mijenja se kako slijedi:
            
            
               (a) briše se drugi podstavak;
            
            
               (b) četvrti stavak zamjenjuje se sljedećim:
            
            
               „S učinkom od 1. siječnja 2025. nadležna nacionalna tijela zabranjuju stavljanje na tržište, registraciju ili puštanje u uporabu novih traktora u koje su ugrađeni hidraulički spojevi s jednim vodom.”.
            
            
               3. Prilozi I., IV. i XIII. Delegiranoj uredbi (EU) 2015/68 mijenjaju se u skladu s Prilogom ovoj Uredbi.
            
         
         
            
               Članak 2.
               Stupanje na snagu 
            
            
               Ova Uredba stupa na snagu trećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 15.2.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Direktiva 2003/37/EZ Europskog parlamenta i Vijeća od 26. svibnja 2003. o homologaciji traktora za poljoprivredu i šumarstvo, njihovih prikolica i priključnih vučenih strojeva, kao i njihovih sustava, sastavnih dijelova ili zasebnih tehničkih jedinica i o stavljanju izvan snage Direktive 74/150/EEZ (SL L 171, 9.7.2003., str. 1.).
               
               
                  
                     (2)
                  
                        Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo (SL L 60, 2.3.2013. str. 1.).
               
               
                  
                     (3)
                  
                        SL L 60, 2.3.2013., str. 1.
               
            
      
    ---documentbreak--- 
      
         
         
            
               PRILOG 
            
            
               Prilozi I., IV. i XIII. Delegiranoj uredbi (EU) 2015/68 mijenjaju se kako slijedi:
            
            
               1. Prilog I. mijenja se kako slijedi:
            
            
               (a) točka 2.2.1.21.2. briše se;
            
            
               (b) točka 2.2.1.23. zamjenjuje se sljedećim: 
            
            
               „Svi traktori, osim traktora navedenih u točki 2.2.1.21.1., koji su opremljeni protublokirajućim kočnim sustavom moraju zadovoljavati uvjete iz Priloga XI.”;
            
            
               (c) u točki 2.2.2.15.1.1. brišu se riječi „Taj tlak ne smije biti veći od 11 500 kPa”;
            
            
               (d) umeću se sljedeće točke 2.2.2.15.1.1.1. i 2.2.2.15.1.1.2.:
            
            
                  „2.2.2.15.1.1.1.
                     Taj niski tlak u uređajima za pohranu hidrauličke energije ne smije biti veći od 11 500 kPa u sustavima opremljenima uređajima za pohranu hidrauličke energije s najvećim dopuštenim radnim tlakom od 15 000 kPa.
            
            
                  2.2.2.15.1.1.2.
                     
                     Taj niski tlak u uređajima za pohranu hidrauličke energije smije biti veći od 11 500 kPa u sustavima opremljenima uređajima za pohranu hidrauličke energije napunjenima najvećim dopuštenim radnim tlakom većim od 15 000 kPa radi ispunjavanja propisanih zahtjeva kočnog učinka.”;
            
            
               2.u Prilogu IV., dijelu C (Hidraulički kočni sustavi sa spremljenom energijom) umeće se sljedeća točka 1.3.2.1.1.:
            
            
               „1.3.2.1.1. 
                     U slučaju sustava opremljenih uređajima za pohranu energije napunjenima najvećim dopuštenim radnim tlakom većim od 15 000 kPa radi ispunjavanja propisanih zahtjeva kočnog učinka, na početku ispitivanja tlak u uređajima za pohranu energije mora biti najveći dopušteni tlak koji je propisao proizvođač.”;
            
            
               3. Prilog XIII. mijenja se kako slijedi:
            
            
               (a)točka 1.1. zamjenjuje se sljedećim:
            
            
               „Hidraulički spoj s jednim vodom smije se ugraditi na traktor koji je opremljen s jednim od sljedećeg:
            
            
               (a) bilo kojim spojem navedenim u Prilogu I. točki 2.1.4.;
            
            
               (b) bilo kojim spojem navedenim u točkama 2.1.5.1.1., 2.1.5.1.2. i 2.1.5.1.3. Priloga I. Kako bi se izbjeglo udvostručivanje priključka, u tom slučaju muški priključak hidrauličkog spoja s jednim vodom smije biti muški priključak opisan u Prilogu I. točki 2.1.5.1.1., uz uvjet da tlakovi stvoreni na tom priključku zadovoljavaju zahtjeve iz točaka 1.1.1., 1.1.2. i 1.1.3.”;
            
            
               (b)umeću se sljedeće točke 1.1.1., 1.1.2. i 1.1.3.:
            
            
               „1.1.1. Ako su spojeni upravljački vod i dopunski vod vučenog vozila, stvoreni tlak pm mora biti u skladu s dijagramom 2. Dodatka 1. Prilogu II. 
            
         
         
            
               1.1.2. Ako je spojeno vučeno vozilo s hidrauličkim spojem s jednim vodom, stvoreni tlak pm mora biti u skladu s točkom 2. ili 3. ovog Priloga.
            
            
               1.1.3. Detekcija spojenih vodova iz točaka 1.1.1. i 1.1.2. obavlja se automatski.”.